**Δημοσιογραφική Διάσκεψη**

**Εργαλεία Εκτίμησης Κινδύνων**

**στους Χώρους Εργασίας (OiRA)**

Το Τμήμα Επιθεώρησης Εργασίας του Υπουργείου Εργασίας, Πρόνοιας και Κοινωνικών Ασφαλίσεων και ο Ευρωπαϊκός Οργανισμός για την Ασφάλεια και Υγεία στην Εργασία (EU-OSHA), πραγματοποίησαν στις 6 Νοεμβρίου 2020, Δημοσιογραφική Διάσκεψη με θέμα Εργαλεία Εκτίμησης Κινδύνων στους Χώρους Εργασίας (OiRA).

Η Δημοσιογραφική Διάσκεψη, μεταδιδόταν ζωντανά μέσω της σελίδας του Τμήματος Επιθεώρησης Εργασίας στο facebook και πραγματοποιήθηκε στην παρουσία του Γενικού Διευθυντή του Υπουργείου Εργασίας, Πρόνοιας και Κοινωνικών Ασφαλίσεων κ. Ανδρέα Ζαχαριάδη και της Εκτελεστικής Διευθύντριας του EU-OSHA, Dr. Christa Sedlatschek.

Ο Γενικός Διευθυντής και η Εκτελεστική Διευθύντρια, χαιρέτισαν τη διάσκεψη και στη συνέχεια παρουσιάστηκαν τα Διαδικτυακά Διαδραστικά Εργαλεία Εκτίμησης Κινδύνων (OiRA) για τους χώρους εργασίας από τον Διευθυντή του Τμήματος Επιθεώρησης Εργασίας κ. Ανάστασιο Γιαννάκη. Ακολούθως οι Δημοσιογράφοι υπέβαλαν ερωτήσεις σχετικές με το θέμα, οι οποίες ανέδειξαν αποδεδειγμένα τη χρησιμότητα των διαδικτυακών διαδραστικών εργαλείων εκτίμησης κινδύνων OiRA τα οποία διευκολύνουν τους εργοδότες στην εκπόνηση μελέτης εκτίμησης των κινδύνων ώστε να διασφαλίζεται η ασφάλεια και η υγεία των εργαζομένων.

**Γενικές Πληροφορίες**

Το θέμα της Δημοσιογραφικής διάσκεψης ήταν η ανάπτυξη και ο ρόλος των Διαδικτυακών Διαδραστικών Εργαλείων Εκτίμησης Κινδύνου (OiRA) στην Κύπρο. Η εκτίμηση των κινδύνων αποτελεί αναμφίβολα ένα από τα σημαντικότερα εργαλεία για την προστασία της ζωής, της αρτιμέλειας και της υγείας των εργαζομένων στους εργασιακούς χώρους, αποτελεί νομική υποχρέωση του κάθε Εργοδότη και συμβάλλει σημαντικά στην προσπάθεια μείωσης των εργατικών ατυχημάτων, των επαγγελματικών ασθενειών και των επικίνδυνων συμβάντων στην εργασία.

Το Τμήμα Επιθεώρησης Εργασίας, του Υπουργείου Εργασίας, Πρόνοιας και Κοινωνικών Ασφαλίσεων και ο EU-OSHA, θέλοντας να διευκολύνουν την συμμόρφωση των Εργοδοτών με την περί Ασφάλειας και Υγείας στην Εργασία Νομοθεσία, αλλά και να ενισχύσουν την κοινή προσπάθεια για βελτίωση των συνθηκών ασφάλειας και υγείας στους χώρους εργασίας, ανέπτυξαν και προσφέρουν δωρεάν τα εργαλεία εκτίμησης κινδύνων (OiRA). Ο κάθε Εργοδότης μέσα από την χρήση των εργαλείων αυτών μπορεί να διασφαλίζει την ασφάλεια, την υγεία και την ευημερία των εργοδοτουμένων του.

**6 Νοεμβρίου 2020 ΤΜΗΜΑ ΕΠΙΘΕΩΡΗΣΗΣ ΕΡΓΑΣΙΑΣ**